แม่นกว่า
นานๆ ทีจะเห็นนักเศรษฐศาสตร์ออกมายอมรับว่า ตัวเองคาดการณ์เศรษฐกิจเอาไว้ไม่แม่น
14 ต.ค. 2557

นานๆ ทีจะเห็นนักเศรษฐศาสตร์ออกมายอมรับว่า ตัวเองคาดการณ์เศรษฐกิจเอาไว้ไม่แม่น 
คุณธี “ธีระชัย ภูวนาถนรานุบาล” ยอมรับเองเลยว่า ที่คาดการณ์เศรษฐกิจปีนี้เอาไว้ตั้งแต่ช่วงต้นปีนั้นแพ้ยับ
งานนี้ระดับคุณธีไม่ได้แพ้โบรกเกอร์หรือสำนักวิเคราะห์ที่ไหน แต่แพ้หมอดู 
ในเวทีนักเศรษฐศาสตร์ปะทะโหราจารย์ คุณธีได้พยากรณ์โดยอ้างคาดการณ์ของไอเอ็มเอฟ ว่า เศรษฐกิจโลกปีนี้จะดีขึ้น แต่ผลกลับออกมาตรงข้าม
ใครจะไปเชื่อว่าย่างเข้าไตรมาสสุดท้าย เหล่ากูรูระดับโลกทั้งไอเอ็มเอฟและธนาคารโลกจะออกมาพลิกเกม ส่งสัญญาณถึงปัญหาเศรษฐกิจรอบใหม่อีกครั้ง 
ตรงกันข้ามฝ่ายโหราจารย์กลับชนะไปขาดลอย เพราะพยากรณ์ไว้ว่า การเมืองจะถึงจุดเปลี่ยนแปลงช่วงกลางปีนี้ โดยขบวนการปฏิรูปจะเริ่มต้นเดือน ส.ค. และมีความเสี่ยงจะเกิดวิกฤตเศรษฐกิจขึ้นอีกครั้งในปี 2558 ซึ่งคุณธี บอกว่า จะมาวิเคราะห์เรื่องนี้ให้ฟังกันอีกที
งานนี้ แฟนๆ รอฟังรอบแก้ตัวอยู่นะคร้าบ...